సల్మాన్ ఖాన్ సినిమాలు

సల్మాన్ ఖాన్ ప్రముఖ బాలీవుడ్ నటుడు.
1989లో బీవీ హో తో ఐసీ సినిమాలో సహాయనటుడిగా తెరంగేట్రం చేసిన ఆయన సూరజ్ బర్జాత్యా దర్శకత్వంలో మైనే ప్యార్ కియాతో మంచి గుర్తింపు తెచ్చుకున్నారు. ఈ సినిమాలోని నటనకు ఫిలింఫేర్ ఉత్తమ నటుడు పురస్కారం కూడా అందుకున్నారు సల్మాన్. 1990లో  బాఘీ:ఎ రెబల్ ఫర్ లవ్, 1991లో పత్తర్ కే ఫూల్, సాజన్ వంటి సినిమాల్లో నటించారు. ఈ సినిమాలన్నీ మంచి కమర్షియల్ విజయాలుగా నిలిచాయి. ఆ తరువాత 1992లో ఆయన నటించిన సూర్యవంశ్, జాగృతి,  1993లో నటించిన దిల్ తేరా ఆషుకీ సినిమాలు ఫ్లాప్ కావడంతో ఆ సమయంలో ఆయన కెరీర్ కొంత వెనుకబడింది.

1994లో బర్జాత్యా దర్శకత్వంలో ఆయన నటించిన కుటుంబ కథా చిత్రం హమ్ ఆప్కే హై కౌన్..! సినిమా బాలీవుడ్ లోనే అతిపెద్ద హిట్ గా నిలిచింది. ఈ విజయంతో బాలీవుడ్‌లో ఆయన స్థానం స్థిరమైంది. అదే ఏడాది ఆమిర్ ఖాన్ తో కలసి అంద అప్నే అప్నే సినిమాలో  చేశారు సల్మాన్. ఈ సినిమా ఫ్లాప్ అయినా, బాలీవుడ్  కల్ట్ క్లాసిక్‌గా మాత్రం నిలిచిపోవడం విశేషం. ఆ తరువాత రాకేశ్ రోషన్ దర్శకత్వం వహించిన కరణ్ అర్జున్(1995) సినిమలో షారుఖ్ ఖాన్ తో కలసి  నటించారు ఆయన. ఈ సినిమా  ఆ సంవత్సరానికి రెండో భారీ హిట్ గా నిలిచింది. 1998లో సొహైల్ ఖాన్ దర్శకత్వంలో ప్యార్ కియా తో డర్నా క్యా సినిమాలో నటించారు. అదే ఏడాది షారుఖ్ ఖాన్ సినిమా కుచ్ కుచ్ హోతా హైలో సహాయ నటుడి పాత్రలో కనిపించారు. ఈ సినిమా 1998 లోనే అతి ఎక్కువ వసూళ్ళు సాధించిన చిత్రంగా నిలిచింది. ఈ సినిమాలోని నటనకు ఫిలింఫేర్ ఉత్తమ సహాయనటుడు పురస్కారం అందుకున్నారు సల్మాన్. 1999లో బీవీ నెం.1, హమ్ దిల్ దే చుకే సనమ్, హమ్ సాత్-సాత్ హై సినిమాల్లో నటించారు ఆయన. ఈ మూడు సినిమాలూ కమర్షియల్ గా మంచి విజయం సాధించడం ఆయన కెరీర్ కు ఎంతగానో ఉపయోగపడింది.

2003లో తేరా నామ్, బఘ్బాన్ సినిమాల్లో నటించారు సల్మాన్. తేరా నామ్ సినిమాలో ఆయన నటనకు విమర్శకుల ప్రశంసలు అందుకున్నారు. ఆ తరువాత గర్వ్ (2004), ముజ్సే షాదీ కరోగీ (2004), నో ఎంట్రీ (2005), పార్ట్నర్ (2007) వంటి పలు విజయవంతమైన సినిమాల్లో నటించారు సల్మాన్. 10 కా దమ్ (2008-09) గేమ్ షోతో వ్యాఖ్యాతగా బుల్లితెరకు పరిచయమయ్యారు ఆయన. 2006-08 సంవత్సరాల కాలంలో ఆయన చేసిన సినిమాలు చాలా వరకు ఫ్లాప్ అయ్యాయి. 2009 లో ఆయన నటించిన వాంటెడ్ తో ఆయన మళ్ళీ హిట్ల బాట పట్టారు. ఆ  తరువాత 2010 లో ఆయన చేసిన దబాంగ్ సినిమా కూడా హిట్ అయింది. అదే సమయంలో సల్మాన్ టివీ గేమ్ షో బిగ్ బాస్ కు 4 సీజన్ల పాటు  వ్యాఖ్యాతగా వ్యవహరించారు. 2011లో తన స్వంత నిర్మాణ సంస్థ సల్మాన్ ఖాన్ బీయింగ్ హ్యూమన్ ప్రొడక్షన్స్ తో చిల్లర్ పార్టీ అనే చిన్నపిల్లల సినిమాను నిర్మించారు సల్మాన్. ఈ సినిమాకు గానూ జాతీయ ఉత్తమ బాలల చిత్రం పురస్కారం కూడా అందుకున్నారు. అదే ఏడాది రెడీ, బాడీగార్డ్ వంటి హిట్ సినిమాల్లో నటించారు ఆయన. ఆ తరువాత ఆయన నటించిన భజరంగీ భాయీజాన్ సినిమా కమర్షియల్ గానే కాక, విమర్శకుల, ప్రేక్షకుల ప్రశంసలు కూడా అందుకుంది. ఈ విజయాలతో బాలీవుడ్ లో 1 బిలియన్ వసూళ్ళు దాటిన 9 వరుస సినిమాలు చేసిన హీరోగా సల్మాన్ చరిత్ర సృష్టించారు. భజరంగీ భాయీజాన్ సినిమాలోని ఆయన నటనకు ఫిలింఫేర్ ఉత్తమ నటుడు నామినేషన్ లభించింది. దాంతో గెలవకపోయినా 9 సార్లు అదే కేటగిరీకి నామినేషన్లు లభించిన హీరోగా కూడా ఆయన చరిత్ర సృష్టించారు. ఆయన 2021లో అంతిమ్ : ది ఫైనల్ ట్రూత్ సినిమాను నిర్మించి నటించాడు.

సినిమాలు

టెలివిజన్ కెరీర్

నోట్స్

మూలాలు